李珣词选

渔歌子 渔歌子 巫山一段云 河传 南乡子 南乡子 南乡子 南乡子 南乡子

渔歌子
九疑山，三湘水，芦花时节秋风起。水云间，山月里，棹水穿云游戏。
鼓青琴，倾绿蚁，扁舟自得逍遥志。任东西，无定止，不议人间醒醉。

渔歌子
荻花秋，潇湘夜，橘洲佳景如屏画。碧烟中，明月下，小艇垂纶初罢。
水为乡，篷作舍，鱼羹稻饭常餐也。酒盈杯，书满架，名利不将心挂。

巫山一段云
古庙依青嶂，行宫枕碧流。水声山色锁妆楼，往事思悠悠！
云雨朝还暮，烟花春复秋。啼猿何必近孤舟，行客自多愁。

河传
去去！何处？迢迢巴楚，山水相连。朝云暮雨，依旧十二峰前，猿声到客船。
愁肠岂异丁香结？因离别，故国音书绝。想佳人花下，对明月春风，恨应同。

南乡子
兰棹举，水纹开，竞携藤笼采莲来。回塘深处遥相见，邀同宴，绿酒一卮红上面。

南乡子
乘彩舫，过莲塘，棹歌惊起睡鸳鸯。游女带香偎伴笑，争窈窕，兢折团荷遮晚照。

南乡子
倾绿蚁，泛红螺，闲邀女伴簇笙歌。避暑信船轻浪里，闲游戏，夹岸荔枝红蘸水。

南乡子
渔市散，渡船稀，越南云树望中微。行客待潮天欲暮，送春浦，愁听猩猩啼瘴雨。

南乡子
相见处，晚晴天，刺桐花下越台前。暗里回眸深属意，遗双翠，骑象背人先过水。

灵石岛制作